[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 19.9.2007

COM(2007) 535 окончателен

2004/0156 (COD)

Изменено предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за продължаване на изпълнението на европейските програми за спътникова радионавигация (EGNOS и „Галилео“)

(представена от Комисията)

ИЗЛОЖЕНИЕ НА МОТИВИТЕ

1) Предложението за регламент, прието от Комисията през юли 2004 г.

На 14 юли 2004 г. Комисията прие предложение за регламент на Европейския парламент и на Съвета относно прилагането на фазите на развитие и експлоатация на европейската програма за спътникова радионавигация[1]. Това предложение имаше две основни цели.

Първо, след като достигна един напреднал стадий на зрялост и далеч надхвърли рамките на обикновен изследователски проект, програмата „Галилео“ следваше да получи като основа специфичен юридически инструмент, съзвучен с бъдещата европейска космическа програма и способен да удовлетворява нуждите ѝ като отговаря по най-добрия начин на стремежа за добро финансово управление.

Второ, ставаше въпрос за финансиране на част от програмата „Галилео“ от бюджета на Общността, планиран за периода на финансовата рамка 2007-2013 г. Предложението предвиждаше финансово участие на Европейската общност в размер на един милиард EUR за периода от 1 януари 2007 г. до 31 декември 2013 г.

На 21 април 2005 г., Съветът стигна до споразумение (частични общи насоки) относно предложението за регламент на Комисията, с изключение на раздела за бюджета, като окончателното одобряване ще зависи от резултатите от дебата по финансовата рамка 2007-2013 г. Основното изменение, внесено от Съвета, засяга включването на програмата EGNOS (Европейска геостационарна служба за навигационно покритие) в предложението за регламент.

Парламентът разгледа също текста на първо четене и на 5 септември 2005 г. се произнесе, в общи линии, много положително по него. Също както и Съветът, той препоръча включването на програмата EGNOS в предложението за регламент.

Важно е да се подчертае, че когато Комисията прие своето предложение за регламент през юли 2004 г., беше предвидено фазите на развитие и експлоатация на програмата „Галилео“ да бъдат предмет на концесия за частния сектор. По този начин финансовото участие на Европейската общност трябваше да се ограничи до една трета от разходите за разполагането на системата и до изплащане на ежегодни субсидии на бъдещия концесионер през първите години от експлоатацията ѝ.

2) Настъпилите промени в изпълнението на програмата.

Предвид трудностите, които се появиха в хода на преговорите по концесионния договор, на 22 март 2007 г. Съветът в състав министри на транспорта поиска от Комисията да отчете напредъка по проекта „Галилео“, да представи в най-кратки срокове възможни решения относно средствата за гарантиране на публичните финансови ангажименти в дългосрочен план, да предвиди сценарий за предоставяне, в кратък срок, на услуги от спътниковата радионавигационна система EGNOS, накратко, да оцени напредъка на преговорите по концесионния договор и да предложи подробни сценарии за промени.

В решението си от 26 април 2007 г.[2], Европейският парламент отправи подобно искане, по-конкретно за подобряване на публичното управление на програмата, като се гарантира на Комисията ясна политическа отговорност и ръководна роля.

Комисията отговори на исканията на Парламента и на Съвета чрез съобщението, което прие на 16 май 2007 г.[3] Тя прикани най-напред да се отчете провалът на преговорите за концесионния договор, да се потвърди още веднъж необходимостта от създаването на независима спътникова радионавигационна система и да се признае, че характеристиките на „Галилео“ отговарят напълно на амбициите на Европейския съюз в това отношение. За да осигури задоволително продължаване на програмата, Комисията направи следните предложения:

- Да се осигури от самата Европейска общност разполагането на цялата система от спътници на „Галилео“, като по-нататък експлоатацията на системата може да бъде предмет на публично-частно партньорство.

- Да се избере Европейската космическа агенция като основен изпълнител на разполагането на системата. Агенцията ще действа за сметка на Европейския съюз, под негов контрол и съгласно неговите правила.

- Да се засили и преструктурира публичното управление на европейските програми за ГНСС (GNSS - Глобална навигационна спътникова система) като се повери на Комисията, като представляваща Европейската общност, политическата отговорност и ръководната роля.

- Да се предприемат незабавни действия, за да може EGNOS, която в началото на 2009 г. навлиза в работната си фаза, да предоставя услугите си като предшестващи тези, които ще предлага „Галилео“.

Комисията посочи през м. май 2007 г., че новият предложен сценарий е единственият, който позволява пълното въвеждане в експлоатация на системата в края на 2012 г. Предвижданата досега схема на политически решения води до отлагане на тази дата за средата на 2013 г. Тя изисква бюджетен ангажимент от 3,4 милиарда EUR за периода 2007-2013 г., или с 2,4 милиарда повече от първоначално предвидената сума в предложението, прието от Комисията на 14 юли 2007 г. Това съществено нарастване на бюджетния ангажимент на Общността се дължи основно на факта, че Европейският съюз поема разполагането на системата в нейната цялост.

Като следствие от съобщението на Комисията, през юни 2007 г. Съветът в състав министри на транспорта прие резолюция, с която се съгласява до голяма степен с предложенията на Комисията. По-конкретно, Съветът:

- Заключава, че преговорите за концесионния договор са провалени и че е целесъобразно да бъдат прекратени;

- Приканва Комисията да продължи изграждането на готова за сертифициране система EGNOS, като осигури първоначално ползване на услугите ѝ през 2008 г.;

- Потвърждава интереса, който „Галилео“ представлява като фундаментален проект на Европейския съюз и поддържа разполагането на системата „Галилео“ за края на 2012 г.;

- Съгласява се, че осъществяването на разполагането на „Галилео“ и EGNOS от страна на публичния сектор ще се нуждае от допълнително публично финансиране ;

- Изисква от Комисията да му представи преди септември 2007 г. подробни предложения за финансирането; за политиката в областта на доставките, която трябва да отчита едновременно постиженията на европейското право и необходимостта от създаване на конкуренция; за мястото на частния сектор във фазата на експлоатация; и накрая, да осигури едно стабилно управление на програмата от страна на публичния сектор, почиващо на ясно разпределение на отговорностите между Комисията, Европейската космическа агенция, надзорния орган на европейската ГНСС, държавите-членки и Съвета.

В резолюцията си от 20 юни 2007 г. Парламентът също подкрепи предложенията на Комисията от съобщението ѝ от 16 май 2007 г.[4] , в частност тези, които се отнасят до финансирането на програмите от страна на Общността и необходимостта да се подобри публичното им управление.

3) Предложението за изменения в първоначално предложения от Комисията текст.

Предложенията, формулирани от Комисията за изменение на първоначалното ѝ предложение за регламент, са съобразени едновременно с изоставянето на схемата за концесия във фазата на развитието и с различните забележки, формулирани от Европейския парламент и Съвета.

Първо, текстът вече включва напълно програмата EGNOS. Той я посочва, заедно с „Галилео“, като един от двата стълба на европейската политика в областта на спътниковата радионавигация. Двете системи и програми са ясно дефинирани.

Второ, предложеният текст е съобразен с изоставянето на схемата за концесия във фазата на развитието на програмата „Галилео“ и с поемането на тази фаза изцяло от Европейската общност. В действителност, размерът на бюджетните ресурси, необходими за финансиране на двете програми в периода от 1 януари 2007 г. до 31 декември 2013 г. вече се определя на 3,405 милиона EUR. В настоящата финансова рамка (2007—2013) вече е предвидена сума от 1 005 милиона EUR, по графата на законодателното предложение на Комисията за осъществяване на фазите по разполагането и експлоатацията на програмата „Галилео“[5]. Предлага се към горепосочената сума да бъде добавена допълнителна сума от 2 100 милиона EUR. За отпускането на тази сума е необходимо преразглеждане на сега действащата финансова рамка (2007—2013). Средствата ще дойдат от неизползваемите маржове по графи 2 и 5, съответно за 2007 г. и 2008 г. Следователно, в текста на измененото предложение ще бъде фиксирана сумата от 3 105 милиона EUR, която да бъде предвидена в бюджета на Общността за периода 2007—2013 за нуждите на европейските програми за ГНСС. Сума от 300 милиона EUR, която е на разположение по Седмата рамкова програма за научноизследователски и развойни дейности във връзка с европейските програми за ГНСС[6], също ще допринесе за финансирането на тези разходи.

Тази сума включва също и разходите, свързани със закъсненията в изпълнението на фазата на развитие на програмата „Галилео“, която ще завърши едва през 2010 г. Накрая, наскоро направените от Комисията анализи[7] водят до заключението, че разполагането на системата “Галилео“ ще приключи в средата на 2013 г.

Трето, текстът позволява експлоатация на системата EGNOS още от 2009 г., със закъснение от една година, поради продължаване на дейностите по предварителната оценка на съответствието с техническите спецификации.

Четвърто, предложеният текст цели подобряването на публичното управление на програмите. Поставянето под въпрос на преговорите за концесионния договор доведе до правен вакуум по отношение на ролята на Надзорния орган във фазите на разполагане и експлоатация на програмата „Галилео“, доколкото задачите на Надзорния орган според Регламент (ЕО) 1321/2004[8] се свеждаха главно до избора на концесионер. Поради това, Комисията трябва да представи предложение за изменение на Регламент (ЕО) 1321/2004 в момента, в който Европейският съюз приеме необходимите политически решения, за да се осигури солидна и обвързана рамка на публичното управление на програмите.

Но още от сега могат да бъдат взети различни мерки. Предложеният текст засилва публичното управление по два начина:

- От една страна, като предвижда стриктно разпределение на компетенциите между Европейската общност, представлявана от Комисията, европейския надзорен орган ГНСС и Европейската космическа агенция и като възлага на Комисията изпълнението на програмите. Европейският надзорен орган за ГНСС, от своя страна, освен основната му роля да улеснява въвеждането на предлаганите от системите услуги на търговските пазари, подпомага Комисията по всички елементи, свързани с развитието на програмите. Техническите аспекти са поверени на Европейската космическа агенция. Пазарите, договорени от последната, ще следват правилата на Общността в областта на обществените поръчки;

- От друга страна, като предвижда създаването на Комитет за Европейските програми за ГНСС, който да подпомага Комисията в прилагането на настоящия регламент и да гарантира единство в управлението на програмите, по-голяма бързина в приемането на решения и равен достъп до информация.

Изпълнението на програмите трябва да бъде съпроводено с осигуряването на подходящите елементи и ресурси. Между другото, задачите, които трябваше да предприеме концесионерът, сега трябва да се изпълняват от Комисията, с помощта на независими експерти, експерти от държавите-членки и на специализиран екип.

4) Заключения.

Предвид промените, настъпили в изпълнението на програмата „Галилео“ от началото на 2007 година и по-специално прякото поемане от страна на Европейската общност на разполагането на системата и допълнителните разходи в размер на 2 100 милиона EUR за сметка на бюджета на Общността за финансовия период 2007-2013 г., се налага да се внесат промени в предложението за регламент, прието от Комисията на 14 юли 2004 г[9].

2004/0156 (COD)

Изменено предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за продължаване на изпълнението на европейските програми за спътникова радионавигация (EGNOS и „Галилео“)

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като вземат предвид Договора за създаване на Европейската общност и по-специално член 156 от него,

като взеха предвид предложението на Комисията[10],

като взеха предвид становището на Европейския икономически и социален комитет [11],

като взеха предвид становището на Комитета на регионите[12],

в съответствие с процедурата, предвидена в член 251 от Договора[13],

като имат предвид, че:

(1) Европейската политика за спътникова радионавигация има за цел да предостави на Европейската общност две системи за спътникова радионавигация (ГНСС). Тези системи се осъществяват съответно по програмите EGNOS и „Галилео“. Всяка от двете инфраструктури включва спътници и наземни станции.

(2) Програмите EGNOS и „Галилео“ удовлетворяват напълно изискванията на принципа на субсидиарност. В действителност, изграждането на инфраструктура за спътникова радионавигация надхвърля финансовите и техническите възможности на единична държава-членка и мащабът на Общността е най-подходящият за успешното изпълнение на тези програми, които са един добър пример за прибавената стойност на Европейската общност, когато тя дефинира ясно своите цели и своите ресурси.

(3) Програмата „Галилео“ цели реализацията на първата световна инфраструктура за спътникова радионавигация и определяне на местоположението, специално проектирана за граждански цели. Системата, създавана по програмата „Галилео“ е напълно независима както от другите съществуващи системи, така и от онези, които евентуално ще бъдат създадени по света.

(4) Програмата EGNOS цели подобряването на качеството на сигналите на американската система GPS и руската ГЛОНАСС, с цел да осигури надеждността им върху обширна географска зона.

(5) Европейският парламент, Съветът и Европейският икономически и социален съвет постоянно са оказвали солидна подкрепа на европейските програми за ГНСС.

(6) Спътниковата радионавигация е технология, чрез която може да се подобри ежедневието на европейските граждани в голям брой области. Нейното развитие се вписва изцяло в рамките на политиката от Лисабон и на другите политики на Общността, като тази за транспорта, така както е представена в Бялата книга[14] на Комисията, по-специално по отношение на управлението на товарните превози, таксуването на инфраструктурите и безопасността по пътищата.

(7) Европейските програми за ГНСС са един от приоритетните проекти на инициативата за растеж, предложена от Комисията и потвърдена от Европейския съвет. Той е считан също така и за една от основните реализации на бъдещата европейска космическа програма, спомената в Съобщението относно европейската космическа политика[15].

(8) Програмата „Галилео“ включва фаза на дефиниране, развойна фаза, фаза на разполагане и фаза на експлоатация. Фазата на разполагане трябва евентуално да започне през 2008 г. и да завърши през 2013 г. Системата би трябвало да стане оперативна в средата на 2013 година.

(9) Фазите на дефиниране и развой на програмата „Галилео“, които представляват частта от програмата, посветена на изследователската работа, бяха финансирани в значителна степен от бюджета на Общността за трансевропейските мрежи. Фазата на разполагане трябва да бъде финансирана изцяло от Европейската общност, в отсъствието на истински ангажимент за частния сектор. Експлоатацията на системата може да бъде предмет на концесионни договори за услуги или за обществени поръчки за услуги с частния сектор.

(10) Важно е финансирането на системата EGNOS, което обхваща всички елементи, осигуряващи нейното функциониране, нейната дълготрайност и пазарна реализация, да бъде осигурено от Европейската общност. Експлоатацията на EGNOS може да бъде предмет на обществена поръчка за услуги с частния сектор до интегрирането ѝ в експлоатацията на „Галилео“.

(11) Регламент (ЕО) № 2236/95 на Съвета от 18 септември 1995 г.[16] относно установяването на общи правила за отпускане на финансова помощ от Общността в областта на трансевропейските мрежи, определя правилата за финансовата помощ на Общността за проектите на Общността относно системите за спътниково определяне на местоположението и радионавигация.

(12) Регламент (ЕО) № 1321/2004 на Съвета от 12 юли 2004 г.[17] относно управленските структури на европейските програми за сателитна радионавигация създава Европейския надзорен орган за ГНСС (наричан по-нататък „Надзорния орган“) .

(13) За да се гарантира прилагането на програмите „Галилео“ и EGNOS е необходимо да се създаде подходяща финансова и правна рамка, за да се даде възможност на Европейската общност да продължи да финансира програмите си. Тук е и мястото да се посочи исканата сума за периода от 1 януари 2007 г до 31 декември 2013 г., за финансирането на края на развойната фаза и на фазата на разполагане на „Галилео“ и началото на експлоатацията на системите „Галилео“ и EGNOS.

(14) Стойността на инвестициите и експлоатационните разходи на системите „Галилео“ и EGNOS за периода 2007-2013 година се изчисляват понастоящем на 3,4 милиарда EUR по текущи цени. В настоящата финансова рамка (2007—2013) вече е предвидена сума от 1 005 милиона EUR, по графата на законодателното предложение на Комисията за осъществяване на фазата по разполагането и експлоатацията на програмата „Галилео“[18]. Предлага се към горепосочената сума да бъде добавена допълнителна сума от 2 100 милиона EUR. За отпускането на тази сума е необходимо преразглеждане на сега действащата финансова рамка (2007—2013). Средствата ще дойдат от неизползваемите маржове по графи 2 и 5, съответно за 2007 г. и 2008 г. Следователно, в текста на измененото предложение ще бъде фиксирана сумата от 3 105 милиона EUR, която е уместно да бъде предвидена в бюджета на Общността за периода 2007—2013 за нуждите на европейските програми за ГНСС. Сума от 300 милиона EUR, която е на разположение по Седмата рамкова програма за научноизследователски и развойни дейности във връзка с европейските програми за ГНСС[19], също ще допринесе за финансирането на тези разходи.

(15) Важно е да се отбележи, че стойността на инвестициите и стойността на експлоатацията на системите „Галилео“ и EGNOS, изчислени понастоящем за периода 2007-2013 г. не вземат предвид непредвидените финансови задължения, които Европейската общност може да бъде принудена да понесе, по-специално свързаните с режима на извъндоговорна отговорност поради публичния характер на собствеността върху системите.

(16) От друга страна е необходимо постъпленията от експлоатацията на системите „Галилео“ и EGNOS да се получават от Европейската общност, с цел да се осигури компенсиране на инвестициите, с които тя предварително се е съгласила. В договорите, които евентуално ще се сключват с частния сектор за експлоатация на системите, би могло да се постанови механизъм за поделяне на постъпленията.

(17) Доброто публично управление на програмите „Галилео“ и EGNOS предполага, от една страна, че съществува стриктно разпределение на компетенциите между Европейската общност, Надзорния орган и Европейската космическа агенция, и от друга, че Европейската общност, представлявана от Комисията, осигурява реализацията на програмите. Комисията трябва да предостави подходящите инструменти и да притежава необходимите ресурси за подкрепа.

(18) Надзорният орган, от своя страна, има за основна своя мисия да подпомага Комисията по всички елементи, свързани с напредъка по програмите. Той трябва също така да управлява средствата, които са му дадени целево за програмите или са му поверени от Комисията съгласно член 54, параграф 2 от Регламент (ЕО, Евратом) №1605/2002 на Съвета от 25 юни 2002 г.[20] относно финансовия регламент приложим за общия бюджет на Европейските общности, изменен с Регламент (ЕО,Евратом) № 1995/2006 на Съвета от 13 декември 2006 г.[21].

(19) Европейската космическа агенция, която разполага с практически знания и опит в технически план, ще бъде приканена да сключи многогодишно споразумение с Европейската общност, обхващащо техническите аспекти от изпълнението на програмите. За да позволи на Комисията, представляваща Европейската общност, да упражнява напълно правото си на контрол, споразумението трябва да включва общите условия за управление на средствата, поверени на Европейската космическа агенция, и да предвиди сделките, договорени в приложение на конвенцията, да следват правилата на общността в областта на обществените поръчки. В този смисъл следва надлежно да се отчетат постиженията на европейското право и вече одобрените инвестиции както и, ако е необходимо, действащите договори.

(20) За прилагането на настоящия регламент е целесъобразно Комисията да бъде подпомагана от комитет, наречен Комитет за европейските програми за ГНСС. Тъй като грижата за добро публично управление налага да се гарантира единство в управлението на програмите, по-голяма бързина при вземането на решения и равен достъп до информация, представители на Управителния съвет на Надзорния орган трябва да се включат в работата на Комитета за европейските програми за ГНСС.

(21) Важно е, след като европейските програми за спътникова радионавигация са достигнали стадий на напреднала зрелост и далеч надхвърлят рамките на обикновени изследователски проекти, те да бъдат поставени на една специфична правна основа, която да удовлетвори техните нужди и да отговори на изискването за добро финансово управление.

(22) За продължаването на програмите настоящият регламент установява една финансова рамка, която е основна отправна точка за бюджетния орган по смисъла на точка 37 от междуинституционалния договор от 17 май 2006 г. между Европейския парламент, Съвета и Комисията относно бюджетната дисциплина и доброто финансово управление, в рамките на годишната бюджетна процедура.

(23) Важно е накрая, Европейският парламент и Съветът редовно да бъдат информирани относно прилагането на програмите „Галилео“ и EGNOS .

ПРИЕХА НАСТОЯЩИЯ РЕГЛАМЕНТ:

ГЛАВА I

ПРЕДМЕТ И ОБЩИ ПРИНЦИПИ

Член 1

Европейските програми и системи за ГНСС

Програмите ЕГНСП и „Галилео“ (наричани тук програмите“) включват всички дейности, необходими за дефинирането, разработването, утвърждаването, изграждането, експлоатацията, обновяването и усъвършенстването съответно на двете европейски системи за спътникови радионавигационни услуги (ГНСС), системата EGNOS и системата, създавана по програмата „Галилео“ (наричани по-нататък „системите“).

Системата EGNOS е инфраструктура, която използва сигналите първоначално излъчени от американската система GPS и руската система GLONASS. Тя повишава тяхната надеждност в една географска зона, която включва по-специално Европа. Тя обхваща множество полезни товари за навигация, инсталирани върху спътници и наземни станции.

Системата, създавана по програмата „Галилео“ е автономна инфраструктура за ГНСС, която се състои от спътници и наземни станции.

Член 2

Предмет

Настоящият регламент установява реда за продължаване на изпълнението на програмите, включително реда за финансовото участие на Европейската общност.

Член 3

Фазите на програмата „Галилео“

Програмата „Галилео“ се състои от следните фази:

- Фаза на дефиниране, при която беше създадена архитектурата на системата и бяха определени нейните компоненти, която беше изцяло финансирана със средства на Общността от Петата рамкова програма за изследвания и развитие;

- Фаза на развой и утвърждаване, която обхваща изграждането и изстрелването на първите спътници, инсталирането на първите наземни компоненти и всички работи и операции, позволяващи изпитването на системата в орбита, и която е финансирана със средства на Общността и на Европейската космическа агенция;

- Фаза на разполагане, която обхваща създаването на комплекса спътникови и наземни компоненти, както и операциите, свързани с това производство;

- Фаза на експлоатация, състояща се в управление на инфраструктурата, поддържане и непрекъснато усъвършенстване и обновяване на системата, операции по сертифицирането и стандартизирането на програмата, пазарна реализация на системата и всички други необходими дейности за развитието на системата и доброто протичане на програмата.

Член 4

Финансирането на програмата „Галилео“

1. Фазата на развой и изпитване е финансирана от Европейската общност и Европейската космическа агенция. Тя би трябвало да завърши през 2010 г.

2. Фазата на разполагане е изцяло финансирана от Европейската общност. Тя трябва да обхване периода от 2008 г. до 2013 г.

3. Фазата на експлоатация би трябвало да започне през 2013 г. В тази фаза експлоатацията на системата ще бъде, ако е необходимо, предмет на концесионни договори с частния сектор за предоставяне на услуги или обществени поръчки за услуги. Тези договори биха могли да се сключат преди 2013 г. Размерът на финансовото участие на Европейската общност във фазата на експлоатация ще зависи от степента на участие на частния сектор, произтичащо от съдържанието на тези евентуални договори, предварително одобрени от Бюджетния орган.

4. Споразуменията или съглашенията сключени от Европейската общност предвиждат условията и реда за евентуално участие на трети страни в допълнителното финансиране на програмата.

Член 5

Експлоатацията на системата EGNOS

Експлоатацията на системата EGNOS обхваща главно управлението на тази инфраструктура, поддръжката, постоянното усъвършенстване и обновяване на системата, операциите по сертифициране и нормативно уреждане, свързани с програмата, пазарната реализация на системата.

Член 6

Финансирането на експлоатацията на системата EGNOS

1. Европейската общност осигурява финансирането на експлоатацията на EGNOS, без да изключва евентуално участие на частния сектор.

2. На първо време, експлоатацията на EGNOS ще бъде приоритетно предмет на обществена поръчка за услуги с частния сектор. По-нататък ще стане евентуално неразделна част от фазата на експлоатация на „Галилео“.

ГЛАВА II

УЧАСТИЕ И БЮДЖЕТНИ МЕХАНИЗМИ

Член 7

Разглежданите дейности

Участието на Общността, предвидено за програмите по смисъла на настоящия регламент, се предвижда с цел да се финансират:

(а) дейностите, свързани с приключването на фазата на развой и утвърждаване на програмата „Галилео“,

(б) дейностите, свързани с фазата на разполагане от програмата „Галилео“ включително управлението и контрола на тази фаза, както и дейностите за улесняване на въвеждането на системата на пазарите,

(в) дейностите, свързани с експлоатацията на системите, както и с дейностите, които предшестват или подготвят тази експлоатация.

Член 8

Бюджетните ресурси

1. Сумата, необходима за изпълнение на дейностите, предвидени в член 7 от настоящия регламент, с изключение на свързаните с експлоатацията на системата, създавана по програмата „Галилео“, е 3,105 милиона EUR по текущи цени за периода от 1 януари 2007 г. до 31 декември 2013 г.

2. Кредитите се разрешават ежегодно от бюджетния орган в границите, определени в многогодишната финансова рамка. Те се изпълняват съгласно разпоредбите на финансовия регламент, приложим за общия бюджет на Европейските общности.

3. Бюджетните ангажименти свързани с програмите се изпълняват чрез ежегодни траншове.

4. Сумата, спомената в алинея първа на настоящия член, не отчита непредвидените финансови задължения, които Европейската общност може евентуално да бъде принудена да понесе, по-специално свързаните с публичния характер на собствеността върху системите. При такава ситуация, Комисията ще отправи съответните предложения до Европейския парламент и Съвета.

Член 9

Приходите от експлоатацията

Приходите от експлоатацията на системата се получават от Европейската общност. Те се превеждат в бюджета на Общността, разпределят се за европейските програми за ГНСС. Ако размерът на разпределените приходи е значително по-голям от предвидения, принципът на разпределение ще бъде предмет на преразглеждане.

Евентуални договори, сключени с частния сектор, може да предвидят механизъм за подялба на тези постъпления.

ГЛАВА III

ПУБЛИЧНО УПРАВЛЕНИЕ НА ПРОГРАМИТЕ

Член 10

Общата рамка на управлението на програмите

Публичното управление на програмите почива на принципа за стриктно разпределение на компетенциите между Европейската общност, представлявана от Комисията, Европейския надзорен орган за ГНСС (по-долу наричан „Надзорния орган“) и Европейската космическа агенция.

Европейската общност, представлявана от Комисията, осигурява изпълнението на програмите, без да се засягат разпоредбите на Регламент (ЕО) № 1321/2004. За тази цел, Комисията осигурява подходящите инструменти и притежава необходимите ресурси за изпълнението на тази задача. Тя може да се обърне към независими експерти, които да я подпомагат в контрола на управлението на програмите. Тя може и да прибегне до помощта на експерти на държавите-членки и да извършва финансови или технически одити.

Член 11

Планирането и разпределението на средствата

1. Европейската комисия управлява средствата, предназначени за програмите чрез настоящия регламент.

2. Комисията изработва многогодишна работна програма, отговаряща на целите, посочени в приложението към настоящия регламент.

3. Комисията приема многогодишната работна програма и нейните евентуални ревизии по процедурата, предвидена в член 14, алинея 2 от настоящия регламент.

4. Изменения в приложението се приемат от Комисията. Тъй като тези мерки целят да се изменят не много важни елементи от настоящия регламент, те се приемат съгласно процедурата за регламентиране с контрол, предвидена в член 14, параграф 3.

5. Мерките, финансирани по смисъла на настоящия регламент, се прилагат съгласно Регламент (ЕО, Евратом) № 1605/2002.

Член 12

Ролята на надзорния орган (ЕНО)

Без да засяга задачите, които са му поверени с Регламент (ЕО) № 1321/2004, Надзорният орган подпомага Комисията по всички елементи на програмите, за които Комисията е поискала да ѝ се окаже помощ. Той осигурява управлението и контрола върху използването на средствата, целево предназначени от Европейската общност за програмите. Тези средства са на разположение на Надзорния орган по силата на решение за делегиране, съгласно член 54 параграф 2 от Регламент (ЕО, Евратом) № 1605/2002 и разпоредбите на Регламент (ЕО) № 1321/2004.

На основата на решението за делегиране, предвидено в предходната алинея, Комисията сключва споразумение за делегиране с Надзорния орган. Споразумението за делегиране постановява общите условия за управление на средствата, поверени на Надзорния орган, по-специално дейностите по прилагането, свързаното с това финансиране, процедурите за управление, мерките за наблюдение и контрол.

Член 13

Ролята на Европейската космическа агенция (ЕКА)

За техническите аспекти, свързани с изпълнението на програмите, по-специално действията, свързани с фазата на разполагане от програмата „Галилео“, Европейската общност, представлявана от Комисията, сключва многогодишно споразумение с Европейската космическа агенция на базата на решение за делегиране, прието от Комисията съгласно член 54, параграф 2 от Регламент (ЕО, Евратом) № 1605/2002.

Споразумението определя общите условия за управление на средствата, поверени на Европейската космическа агенция, по-специално дейностите по прилагане, свързаното с това финансиране, процедурите за управление, мерките за наблюдение и контрол, мерките, приложими в случай на неточно изпълнение на споразумението, режимът на собственост върху материалните и нематериални активи.

Сделките, сключени по смисъла на това споразумение ще следват правилата на Общността в областта на обществените поръчки, без да са в ущърб на мерките, които е необходимо да се вземат за защита на основните интереси на сигурността на Европейската общност и на публичната сигурност. Те ще спазват структурата и общностния характер на програмите.

Член 14

Комитети

1. Комисията е подпомагана от комитет, наречен „Комитет за Европейските програми за ГНСС“.

2. При позоваване на настоящия параграф, се прилагат член 4 и член 7 от Решение 1999/468/CE, като се спазват разпоредбите на член 8 от същото.

3. При позоваване на настоящия параграф, се прилагат член 4 и член 7 от Решение 1999/468/CE , като се спазват разпоредбите на член 8 от същото.

4. Представителите на Управителния съвет на надзорния орган участват в работата на Комитета за Европейските програми за ГНСС. Представители на Управителния съвет за програмите за спътникова навигация на Европейската космическа агенция също могат да участват в работата на Комитета за Европейските програми за ГНСС при условията, записани във вътрешния му правилник.

5. Споразуменията или спогодбите, сключени от Европейската общност, могат да предвиждат участието на трети страни или на международни организации в работата на Комитета за Европейските програми ГНСС при условията, записани във вътрешния му правилник.

ГЛАВА IV

ЗАКЛЮЧИТЕЛНИ РАЗПОРЕДБИ

Член 15

Защита на финансовите интереси на Общността

При извършването на дейностите, финансирани по силата на настоящия регламент, Комисията следи за защитата на финансовите интереси на Общността чрез прилагането на превантивни мерки срещу измами, корупция и всякакви други незаконни действия, чрез извършването на ефективен контрол и възстановяване на неправомерно изплатени суми, а когато се констатират неправомерни действия, чрез прилагането на ефективни санкции на принципа на пропорционалността и разубеждаването съгласно Регламенти (ЕО, Евратом) № 2988/95[22] и (ЕО, Евратом) № 2185/96[23] на Съвета и Регламент (ЕО) № 1073/1999[24] на Европейския парламент и на Съвета.

За дейности на Общността, финансирани по силата на настоящия регламент, „нередност“, по смисъла на член 1, параграф 2 от Регламент (ЕО, Евратом) № 2988/95, означава всяко нарушение на разпоредба на правото на Общността и всяко неизпълнение на договорно задължение, в резултат на действие или бездействие от икономически оператор, което е или чрез непредвиден разход би довело до нарушаване на общия бюджет на Общностите или на бюджетите, управлявани от тях.

Договорите, споразуменията и спогодбите, произтичащи от настоящия регламент, включително споразуменията или спогодбите, сключени с трети държави участнички, предполагат конкретно наблюдение и финансов контрол, упражнявани от Комисията или от всеки упълномощен от нея представител, както и одити от Сметната палата, извършвани на място, ако това е необходимо.

Член 16

Информация за Европейския парламент и за Съвета

Комисията осигурява прилагането на настоящия регламент. Всяка година, при представянето на проектобюджета, тя ще представя доклад пред Европейския парламент и Съвета относно провеждането на програмите. През 2010 г. ще бъде извършена междинна проверка, за да бъдат информирани Европейският парламент и Съветът за напредъка на тези програми.

Член 17

Влизане в сила

Настоящият регламент влиза в сила на двадесетия ден след деня на публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Брюксел,.... […]

За Съвета

Председател

[…]

Приложение

Цели на европейските програми за ГНСС

Европейските системи и програми за ГНСС, както и общите цели и фазите на тези програми, са дефинирани в членове 1, 3 и 5 на настоящия регламент.

Специфичните цели на програмата „Галилео“ трябва да позволят сигналите, излъчвани от системата, да могат да бъдат използвани за изпълнение на следните пет функции:

- Предлагане на „отворена услуга“ (наречена „Open Service“ или OS), безплатна за потребителя и предоставяща информация за определяне на местоположението и синхронизация, предназначена за масовите приложения на спътниковата радионавигация.

- Предлагане на „Услуга за безопасност на живота“ (наречена „Safety of Life Service“ или SoL), ориентирана към потребителите, за които най-важна е безопасността и удовлетворяваща, в частност, изискванията наложени в секторите въздухоплаване, морски и железопътен транспорт. Тази услуга отговаря също така на изискването за непрекъснатост и включва функция за достоверност, която прави възможно предупреждаването на потребителя в случай на нарушение във функционирането на системата.

- Предлагане на „търговска услуга“ (наречена „Commercial Service“ или CS), която прави възможно разработването на приложения с професионална или търговска цел, благодарение на нараснали възможности и данни с „прибавена стойност“, надвишаваща осигурената от „отворената услуга“.

- Предлагане на „Публично регулирана услуга“ (наречена „Public Regulated Service“ или PRS) запазена за потребители, упълномощени от правителствата, за чувствителни приложения, които изискват подобрена непрекъснатост на услугата. „Правителствената услуга“ използва стабилни и шифровани сигнали.

- Участие в услугата за помощ и спасителни действия (наречена „Search and Rescue Support Service“ или SAR) на системата COSPAS-SARSAT като открива сигнали за помощ, излъчени от радиофарове, към които изпраща обратни съобщения.

Специфичните цели на програмата EGNOS правят възможно системата EGNOS да изпълнява следните три функции :

- Предлагане на „отворена услуга“, безплатна за потребителя и предоставяща информация за определяне на местоположението и синхронизация, предназначена за масови приложения на спътниковата радионавигация в зоната на покритие на системата.

- Предлагане на „услуга за радиоразпръскване на данни с търговска цел“, позволяваща разработването на приложения с професионална или търговска цел, благодарение на повишени технически показатели и данни с „прибавена стойност“, надвишаваща осигурената от „отворената услуга“.

- Предлагане на „Услуга за безопасност на живота“ (наречена „Safety of Life Service“ или SoL), ориентирана към потребителите, за които най-важна е сигурността и удовлетворяваща, в частност, изискванията наложени в секторите въздухоплаване, морски и железопътен транспорт. Тази услуга отговаря също така на изискването за непрекъснатост и включва функция за достоверност, която прави възможно предупреждаването на потребителя в случай на нарушение във функционирането на системата.

ЗАКОНОДАТЕЛНА ФИНАНСОВА ОБОСНОВКА

1. НАИМЕНОВАНИЕ НА ПРЕДЛОЖЕНИЕТО:

Изменено предложение за регламент на Съвета относно продължаването на европейските спътникови радионавигационни програми (EGNOS и Галилео)

2. УД/БД рамка (управление/бюджетиране по дейности)

Съответна област на политика и свързана с нея дейност (или дейности):

Дял 06 — Енергия и транспорт

Глава 06 02 — Вътрешен, въздушен и морски транспорт

Глава 06 06 — Изследователска дейност, свързана с енергията и транспорта

3. БЮДЖЕТНИ РЕДОВЕ

3.1. Бюджетни редове:

Позиция 06 01 04 11 — Програма „Галилео“ – Административни разходи (създава се нов бюджетен ред)

Статия 06 02 10 – Програма „Галилео“

Статия 06 06 02 — Изследователска дейност, свързана с транспорта (включително аеронавтика)

3.2. Продължителност на действието и на финансовото въздействие:

2008–2013

3.3. Бюджетни характеристики

Бюджетен ред | Естество на разхода | Нов | Принос на ЕАСТ | Принос на държавите-кандидатки | Функция във Финансовата перспектива |

06 01 04 11 | Незадъл-жителен | Едногодишни кредити (ЕК) | ДА | НЕ | НЕ | № 1а – конкурентоспособност за растеж и сближаване |

06 02 10 | Незадъл-жителен | Многодишни кредити (МК) | НЕ | НЕ | НЕ | № 1а – конкурентоспособност за растеж и сближаване |

06 06 02 | Незадъл-жителен | Многодишни кредити (МК) | НЕ | ДА | ДА | № 1а – конкурентоспособност за растеж и сближаване |

4. ОБОБЩЕНИЕ НА СРЕДСТВАТА

4.1. Финансови средства

4.1.1. Обобщение на кредитите за поети задължения (КПЗ) и кредитите за плащания (КП)

Представянето на финансовите средства съблюдава:

1. съществуващото финансово планиране 2007–2013: 1,005 млн. EUR[25]

2. допълнителните ресурси 2008–2013: 2 100 млн. EUR

3. сумата от 300 000 EUR в контекста на 7-ата Рамкова програма за научноизследователска и развойна дейност

4. общо: 2007–2013: 3 405 млн. EUR

в милиони еуро (до третия знак след десетичната запетая)

Обща численост на личния състав[30] | 30 | 35 | 35 | 35 | 35 | 35 |

5. ХАРАКТЕРИСТИКИ И ЦЕЛИ

5.1. Необходими резултати в краткосрочен или дългосрочен план

Още през юли 1999 г. Съветът счете, че „създаването на спътникова навигационна система за граждански цели ще позволи постигането на по-голяма независимост в областта на най-съществените ключови технологии“, както и че „създаването на спътникова навигационна система за граждански цели предоставя на европейската индустрия възможности за увеличаване на компетентността и извличане на огромна полза от възможностите, които тази технология на бъдещето открива“. Оттогава, Съветът на министрите и Европейският съвет многократно са подчертавали стратегическото значение на тази програма, изисквайки от Комисията предприемането на всички необходими за прилагането ѝ мерки.

На 14 юли 2004 г., Комисията прие предложение за регламент на Европейския парламент и на Съвета относно етапите на разполагане и търговска експлоатация на европейската спътникова радионавигационна програма[31] Това предложение съдържаше две основни цели. На първо място, предвид достигането на програма „Галилео“ до напреднал етап на завършеност, надхвърляйки оттук насетне рамките на обикновен научно-изследователски проект, се отчете възникналата необходимост от свързването ѝ със специфичен правен инструмент, съгласуван с бъдещата европейска космическа програма и с увеличен капацитет за удовлетворяване на нейните потребностите, който същевременно да предостави най-доброто решение на необходимостта от добро финансово управление.

На второ място се касаеше за осигуряване на финансирането на тази част от програма „Галилео“, която е за сметка на общностния бюджет през периода на финансовата рамка 2007–2013 г. По такъв начин, в предложението се споменаваше за финансова намеса на Европейската общност в размер на един милиард еуро за периода 1 януари 2007 – 31 декември 2013 г. На 21 април 2005 г., Съветът постигна съгласие (частичeн общ подход) по предложението на Комисията за регламент, с изключение на частта за бюджета, чието крайно одобрение зависи от резултатите от обсъжданията по финансовата рамка 2007–2013 г. Основната внесена от Съвета поправка се отнасяше до включването на програмата EGNOS в предложението за регламент.

Европейският парламент също разгледа текста на първо четене и на 5 септември 2005 г. изрази в общи линии силно благоприятната си позиция по отношение на текста. Подобно на Съвета, той също пожела програма EGNOS да бъде включена в предложението за регламент.

Необходимо е да се подчертае, че, когато Комисията прие предложението си за регламент през юли 2004 г., беше предвидено разполагането и експлоатацията на програма „Галилео“ да бъдат обект на концесия на частния сектор. В тази рамка, финансовото участие на Европейската общност трябваше да се ограничи до една трета от разходите за разполагане на системата и до изплащането на годишни субсидии на бъдещия концесионер през първите години на експлоатацията ѝ.

Предвид възникналите при преговорите по концесионния договор трудности, Съветът в състав „Транспорт“ от 22 март 2007 г. и Европейският парламент поискаха от Комисията наред с другото да представи възможно най-бързо решения за гарантиране на публичните финансови задължения в дългосрочен план.

Комисията отговори на исканията на Европейския парламент и на Съвета в съобщението от 16 май 2007 г. Първоначално, тя ги прикани да отчетат неуспеха на преговорите по концесионния договор. След това, с оглед осигуряването на задоволително продължение на програмата, Комисията направи няколко основни предложения, по-специално самата Европейска общност да осигури разполагането на цялото съзвездие от спътници на Галилео, като експлоатацията на системата бъде евентуално предмет на публично частно партньорство.

Комисията посочи, че предложеният нов сценарий е единственият, който позволява цялостното въвеждане в експлоатация на системата „Галилео“ преди края на 2012 г. За него са необходими бюджетни задължения от порядъка на 3,4 млрд. EUR за периода 2007–2013 г., което е с 2,4 млрд. повече от пръвоначално предвидените средства в приетото на 14 юли 2004 г. предложение на Комисията. Това съществено увеличение на финансирането за сметка на общностния бюджет се дължи основно на цялостното поемане на разполагането на системата от Европейската общност.

В резултат на съобщението на Комисията, през юни 2007 г. Съветът в състав „Транспорт“ прие резолюция, в която:

- заключава, че преговорите по концесионния договор не са се увенчали с успех и трябва да бъдат прекратени;

- приканва Комисията да продължи изграждането на подлежаща на сертифициране система EGNOS, способна да осигури първоначална оперативност за 2008 г.;

- потвърждава интересът, който представлява Галилео в качеството си на фундаментален проект на Европейския съюз и подкрепя разполагането на система „Галилео“ преди края на 2012 г.;

- съгласява се, че осъществяването на разполагането на Галилео и EGNOS от страна на публичния сектор би изисквало допълнително публично финансиране;

- изиква от Комисията да му представи преди септември 2007 г. подробни предложения за финансирането, за политиката, която ще бъде провеждана по отношение на обществените поръчки и която трябва да отчита както достиженията на европейското право, така и нуждата от състезателна процедура, за ролята на частния сектор в етапа на експлоатация, както и за осигуряването на добро управление на програмата от страна на публичния сектор, основано на ясно разпределение на отговорностите между Комисията, Европейската космическа агенция, надзорния орган на европейската глобална навигационна спътникова система (ГНСС), държавите-членки и Съвета.

В своето съобщение от 16 май 2007 г., Европейският парламент също подкрепи предложенията на Комисията, особено що се касае до финансирането на програмите от страна на Общността.

5.2. Добавена стойност от участието на Общността, съгласуваност на предложението с други финансови инструменти и евентуален синергичен ефект

Програмите EGNOS и Галилео напълно удовлетворяват изискванията на принципа на субсидиарност. Фактически, изграждането на инфраструктури за спътникова радионавигация надхвърля финансовите и технически възможности на отделна държава-членка, действаща самостоятелно, което превръща общностният подход в най-адекватния за завършване на тези програми, които са добър пример за стойността, която Европейската общност добавя, когато ясно определя своите цели и ресурси.

5.3. Цели, очаквани резултати и показатели, свързани с предложението, в рамките на управлението по дейности (УД)

Европейската политика за спътникова радионавигация цели да предостави на Европейската общност две ГНСС – EGNOS и Галилео. Всяка от двете инфраструктури съдържа спътници и наземни станции.

Формулираните от Комисията предложения за изменение на своето първоначално предложение за регламент отчитат както изоставянето на схемата за отдаване на концесия за етапа на разполагане, така и изразените от страна на Европейския парламент и на Съвета забележки.

На първо място, оттук нататък текстът изцяло включва програмата EGNOS. Последната се откроява, заедно с Галилео, като един от двата стълба на европейската политика за спътникова радионавигация. Двете системи и програми са между впрочем с ясно определени параметри.

На второ място, текстът позволява пълна есплоатация на система EGNOS още от 2009 г. Необходимо е финансирането на експлоатацията на система EGNOS, което включва всички елементи за осигуряването на нейното функциониране, устойчивост и комерсиализиране, да се извърши от Европейската общност още от 2009 г. Експлоатацията на EGNOS може да бъде предмет на обществена поръчка за услуги с частния сектор до 2013 г., а след това – да бъде интегрирана към експлоатацията на Галилео.

На трето място, предложеният текст отчита изоставянето на схемата за отдаване на концесия за етапа на разполагане на програма „Галилео“, както и цялостното поемане на този етап от Европейската общност при липсата на сериозна ангажираност от страна на частния сектор. Експлоатацията на системата може да бъде предмет на концесионен договор за услуги или обществена поръчка за услуги с частния сектор.

На четвърто място, предложеният текст цели подобряването на публичното управление на програмите по два начина:

- от една страна, чрез предвиждането на стриктно разпределение на компетенциите между Европейската общност, представена от Комисията, европейския надзорен орган за ГНСС и Европейската космическа агенция, както и чрез предоставянето на Комисията на ръководна функция и отговорността за прилагането на програмите.

- от друга страна – чрез създаването на Комитет на европейските програми за ГНСС

Оперативните цели и предвидените действия са, както следва:

Оперативна цел № 1: Продължаване на изграждането на програма „Галилео“.

Дейност 1: Компоненти с дълги периоди на доставка

Това действие се състои в ранно възлагане на компонентите с дълги периоди на доставка (спътникови компоненти, които, предвид че пазарът разполага с ограничени количества от тях, трябва да бъдат доставени преди започването на спътниковото производство), съвместими с производствените линии на спътниците, произтичащи от преговорите за сключване на договори за пълно разполагане. Това действие е ключово за цялостното планиране на Галилео.

Дейност 2: Цялостно изградени спътници

Целта е резултатите от преговорите по договора за пълно разполагане и изпълнението на самия договор да са в съответствие с целите на Комисията за програма „Галилео“. Необходимо е да се контролира основно пълното съблюдаване на решенията на Съвета в областта на обществените поръчки, както и съответствието с международните ангажименти.

Дейност 3: Изстрелване в орбита

Целта е предложеният от Европейската космическа агенция план за изстрелване в орбита да е в съответствие с общата политика на Съвета, с политиката за управление на риска при програмата, както и с планираните мерки за ограничаване на риска. В рамките на това планиране би могло да се разгледа възможността за международно сътрудничество.

Дейност 4: Резервна платформа за изстрелване и резервни части за наземна поддръжка на два спътника

Вж. предишното със специално внимание към включените в случай на непредвидени обстоятелства мерки за ограничаване на риска.

Дейност 5: Наземно оборудване

Целта е резултатите от преговорите по договора за пълно разполагане и изпълнението на самия договор да са в съответствие с целите на Комисията за програма „Галилео“. Необходимо е да се контролира основно пълното съблюдаване на решенията на Съвета в областта на обществените ппоръчки, както и съответствието с международните ангажименти.

Дейност 6: Експлоатация

Целта е резултатите от преговорите по договора за пълно разполагане и изпълнението на самия договор да са в съответствие с целите и действията на Комисията за операциите по „Галилео“. Необходимо е да се контролира основно пълното съблюдаване на решенията на Съвета при бъдещия етап на експлоатация на Галилео.

Дейност 7: Системен инженеринг

Целта е резултатите от преговорите по договора за пълно разполагане и изпълнението на самия договор да са в съответствие с целите на Комисията за програма „Галилео“. Необходимо е да се контролира основно пълното съблюдаване на решенията на Съвета, както и съответствието с международните ангажименти.

Оперативна цел № 2: EGNOS (еднократно действие).

Целта е действията на Европейската космическа агенция и Надзорната агенция „Галилео“ по отношение на актуализирането на EGNOS, както и първоначалната експлоатация и подборът на икономически оператор за EGNOS, да бъдат в съответствие с целите на Комисията. Необходимо е да се контролира основно пълното съблюдаване на решенията на Съвета, както и съответствието с международните ангажименти.

5.4. Метод на привеждане в действие

- Комисията изготвя многогодишна работна програма. Тази многогодишна работна програма и нейните актуализации се приемат от Комисията в съответствие с посочената в член 14 от настоящия регламент процедура.

- Европейският надзорен орган за ГНСС има общата функция да подпомага Комисията. Той осигурява също така управлението и контрола върху използването на средствата по програмите, които Европейската общност му е предоставила. Тези средства са възложени за изпълнение на надзорния орган чрез споразумение за възлагане по силата на член 54, параграф 2 от Регламент (ЕО, Евратом) № 1605/2002 и разпоредбите на Регламент (ЕО) № 1321/2004.

- От своя страна, Европейската космическа агенция, която разполага с техническото ноу-хау, ще сключи с Европейската общност многогодишно споразумение относно техническите аспекти на протичането на програмите и в частност – свързаните с разполагането на програма „Галилео“ действия. С оглед да се позволи на Комисията, представляваща Европейската общност, да упражнява без ограничение правото си на контрол, споразумението трябва да включва в частност общите условия на управление на предоставените на Европейската космическа агенция средства и да предвижда възложените в приложение на споразумението обществени поръчки да съблюдават общностните правила в тази област.

- Комисията, от името на ЕС, който е собственикът на системата, е натоварена в частност да гарантира прилагането на визията на ЕС, както и на поетите от него политически и международни задължения, да определи и приеме общите спецификации и изисквания по отношение на системата; както и да наблюдава и контролира строгото придържане към тези изисквания по време на етапите на изграждане, разполагане и експлоатация на системата. В тази връзка,

1. Комисията е консултирана от утвърдени специалисти по управление на проекти, космическо инженерство, финансов и технологичен маркетинг, които имат и функцията на независими оценители на програмата.

2. Комисията възнамерява да създаде екип за Галилео, подходящо структуриран и с членове с необходимия брой и квалификация, който да осигури общото управление, наблюдението и управлението на риска, отчитането и арбитража на всички програмни елементи. Надзорният орган „Галилео“ и консултантите по управлението на проекти, наети по договор(и) за услуги, подпомагат това усилие и особено в областта на наблюдението и контрола при управлението на риска, документарния контрол, участието в заседания по напредъка на програмата, текущия контрол и докладването за хода ѝ, арбитража при спорове от технически характер или такива, свързани с разходите или графика;

3. Комисията може да бъде подпомагана и от други експерти и професионалисти. Тези експерти имат за задача да консултират програмния директор, но нямат изпълнителни правомощия. Това предоставя добра възможност да бъде използвана наличната квалифицираност на национално равнище.

( Централизирано управление

( пряко от Комисията (вж. 5.3)

( непряко чрез оправомощаване на:

( изпълнителни агенции,

( създадени от Общностите органи, съгласно член 185 от Финансовия регламент (Надзорен орган „Галилео“),

( международни организации (Европейска космическа агенция)

6. КОНТРОЛ И ОЦЕНЯВАНЕ

6.1. Система за контрол

Комисията изготвя многогодишна работна програма, която определя действията, обект на финансиране, финансовото участие на Общността, очакваните резултати и свързаните с тях показатели. Тази многогодишна работна програма и нейните актуализации се приемат от Комисията в съответствие с посочената в член 14 от настоящия регламент процедура.

6.2. Оценяване

6.2.1. Предварително оценяване

От 1999 г. насам, Комисията е изготвила поредица от проучвания и съобщения във връзка с различни аспекти на програмите „Галилео“ и EGNOS (дефиниране, икономическа целесъобразност, управление, публично-частни партньорства и т.н.) Тези документи са на разположение.

6.2.2. Условия и честота на оценяване в бъдеще

Комисията осигурява изпълнението на програмите. За тази цел, всяка година при представянето на предварителния проекто-бюджет, тя ще представя на Европейския парламент и на Съвета доклад за изпълнението на програмите.

Освен това, през 2010 ще бъде направен междинен преглед, който да осведоми Европейския парламент и Съвета за хода на програмите „Галилео“ и EGNOS.

7. МЕРКИ ЗА БОРБА С ИЗМАМИТЕ

Съгласно член 15 на настоящия регламент, договореностите, споразуменията за финансиране, както и всеки договор или произтичащ от него инструмент за прилагането, изрично предвиждат при нужда контрол на място от страна на Европейската сметна палата или Европейската служба за борба с измамите.

8. ИНФОРМАЦИЯ ЗА СРЕДСТВАТА

8.1. Цели на предложението в разходно изражение

Следните суми се изразяват в текущи цени, без разходите за техническо и административно съдействие и се отнасят към периода 2007 до 2013 г. и са на обща стойност 3 378 млн. EUR, от които 300 000 EUR са предоставени по 7-мата Рамкова програма за научноизследователска и развойна дейност (статия 06 06 02 — Изследователска дейност, свързана с транспорта (включително аеронавтика)

Кредити за поети задължения в милиони еуро (до трети десетичен знак)

Наименования на целите, дейностите и постиженията/резултатите | Година 2008 | Година 2009 | Година 2010 | Година 2011 | Година 2012 | Година 2013 | ОБЩО |

Година 2008 | Година 2009 | Година 2010 | Година 2011 | Година 2012 | Година 2013 |

Длъжностни лица или временно наети[33] (ХХ 01 01) | A*/AD | 15 | 20 | 20 | 20 | 20 | 20 |

B*, C*/AST | 6 | 6 | 6 | 6 | 6 | 6 |

Персонал, финансиран[34] по статия XX 01 02 | 9[35] | 9 | 9 | 9 | 9 | 9 |

ОБЩО | 30 | 35 | 35 | 35 | 35 | 35 |

8.2.2. Описание на произтичащите от действието задачи

Програмата предвижда около 10 млрд. EUR за обществени поръчки и договори за операции, експлоатация и научно-техническа и развойна дейност. Предложеният екип за Галилео, ръководен на равнище „директор“, предоставя общото управление, текущия контрол на риска, отчетността и арбитража по програмите. По-конкретно, на него са възложени следните задачи:

1. Институционални задачи

1.1. Докладване на Съвета и Европейския парламент

1.2. Контакт с Европейската сметна палата

2. Оперативни задачи

2.1. Докладване за програмното управление на новия европейски съвет по ГНСС

2.2. Наблюдателна функция в борда на Надзорния орган „Галилео“

2.3. Общо управление на програмата и риска, с подпомагане от страна на външен консултативен съвет

2.4. Наблюдава обществените поръчки на Европейската космическа агенция, управлява основните технически изисквания и изисквания за сигурност

2.5. Наблюдава договорите за операции/експлоатация на EGNOS/Галилео (пряко или чрез наблюдение в Надзорния орган „Галилео“)

2.6. Наблюдава дейностите на Надзорния орган „Галилео“ от името на Комисията (научно-изследователска дейност и др.)

3. Международнио преговори (споразумения и честота/въпроси, свързани със сигурността)

4. Правни и финансови въпроси:

8.2.3. Източници за набиране на личен състав (длъжностни лица)

Нуждите от човешки ресурси ще се покриват от бюджета, предоставен на управляващата ГД в рамките на годишната процедурата за разпределяне на бюджетните кредити.

( Длъжности, понастоящем свързани с управлението на програмата, които трябва да бъдат заместени или чийто срок трябва да се удължи.

Длъжностни лица : 8 AD + 3 AST

Както и:

Служител по договор (на длъжност извън описаните в бюджета за съответната институция) 1 от категория II

Командирован национален експерт: 2

( Предварително открити длъжности в рамките на финансовата година на Годишната политическа стратегия/Предварителния проектобюджет за 2008 г.

2 служители на пълно работно време – функциониране

служители на пълно работно време – изследвания

( Допълнителни длъжности, които да бъдат изискани при следващата процедура на Годишната политическа стратегия/Предварителния проектобюджет за 2009 г.

5 служители на пълно работно време

Длъжности, които да бъдат преназначени при използване на наличните ресурси в съответната служба (вътрешно преназначаване)

( Длъжности, необходими за 2008–2013 г., но непредвидени във финансовата година на Годишната политическа стратегия/Предварителния проектобюджет за съответната финансова година

8.2.4. Други административни разходи, включени в референтната сума (XX 01 04/05 – Разходи за административно управление)

в милиони еуро (до третия знак след десетичната запетая)

Бюджетен ред (№ и наименование) | Година 2008 | Година 2009 | Година 2010 | Година 2011 | Година 2012 | Година 2013 | ОБЩО |

1. Техническо и административно съдействие (включва и свързаните с него разходи за персонал) |

Изпълнителни агенции |

Друго техническо и административно съдействие |

- intra muros[36] | 3,500 | 3,500 | 3,500 | 3,500 | 3,500 | 3,500 | 21,000 |

- extra muros[37] | 1,500 | 1,500 | 1,500 | 1,000 | 1,000 | 1,000 | 6,000 |

Общо техническо и административно съдействие | 5,000 | 5,000 | 5,000 | 4,000 | 4,000 | 4,000 | 27,000 |

8.2.5. Разходи за личен състав и свързани с тях разходи, които не са включени в референтната сума

в милиони еуро (до третия знак след десетичната запетая)

Категории служители | Година 2008 | Година 2009 | Година 2010 | Година 2011 | Година 2012 | Година 2013 |

Длъжностни лица и временно наети (ХХ 01 01) | 2,457 | 3,042 | 3,042 | 3,042 | 3,042 | 3,042 |

Персонал, финансиран по статия XX 01 02 (помощен персонал, командировани национални експерти, временен персонал и др.) | 0,417 | 0,417 | 0,417 | 0,417 | 0,417 | 0,417 |

Разходи за личен състав и свързани с тях разходи, които НЕ са включени в референтната сума | 2,874 | 3,459 | 3,459 | 3,459 | 3,459 | 3,459 |

Изчисление – Длъжностни лица и временно наети служители/Персонал, финансиран по статия XX 01 02

а) Длъжностни лица и временно наети служители

Средните годишни разходи за наетия от Комисията персонал, както и за длъжностните лица и временно наетите служители, възлиза на 117 000 EUR годишно (през 2008 г.), включително непреките разходи (21 длъжностни лица и временно наети служители x 117 000 EUR = 2 457 000 EUR за 2008 г. и 26 длъжностни лица и временно наети служители x 117 000 EUR = 3 042 000 EUR за следващите години).

б) Персонал, финансиран по статия XX 01 02

Средните годишни разходи за един командирован национален експерт възлизат на 48 000 EUR годишно (8 командировани национални експерти x 48 000 = 384 000 EUR)

Средните годишни разходи за един служител по договор (на длъжност извън описаните в бюджета за съответната институция) от категория II възлиза на 33 000 EUR годишно.

Следователно, общите разходи за персонал, финансиран по статия XX 01 02, възлиза на 417 000 EUR .

8.2.6. Друди административни разходи, които не са включени в референтната сума в милиони еуро (до третия знак след десетичната запетая) |

Година 2008 | Година 2009 | Година 2010 | Година 2011 | Година 2012 | Година 2013 | ОБЩО |

XX 01 02 11 01 – Командировки | 0,400 | 0,400 | 0,400 | 0,400 | 0,400 | 0,400 | 2,400 |

XX 01 02 11 02 – Събрания и конференции | 0,050 | 0,050 | 0,050 | 0,050 | 0,050 | 0,050 | 0,300 |

XX 01 02 11 03 – Комитети[38] | 0,250 | 0,250 | 0,250 | 0,250 | 0,250 | 0,250 | 1,500 |

XX 01 02 11 05 - Информационни системи | - | - | - | - | - | - | - |

2. Общо други разходи за управление (XX 01 02 11) | - | - | - | - | - | - | - |

3. Други разходи с административен характер (да се уточни, като се посочи бюджетният ред) | - | - | - | - | - | - | - |

Общо административни разходи, освен разходи за персонал и свързани с тях разходи (НЕ са включени в референтната сума) | 0,700 | 0,700 | 0,700 | 0,700 | 0,700 | 0,700 | 4,200 |

[1] COM(2004) 477.

[2] Резолюция на Европейския парламент от 26 април 2007 г. относно преговорите във връзка с договора за концесия на „Галилео“.

[3] COM(2007) 261.

[4] Резолюция на Европейския парламент от 20 юни 2007 г. относно финансирането на европейската програма за спътникова радионавигация („Галилео”) във връзка с междуинституционалното споразумение от 17 май 2006 г. за многогодишната финансова рамка 2007-2013 г.

[5] COM(2004) 477 oкончателен/2.

[6] Графа 6 на бюджета.

[7] COM(2007) 534, 19 септември 2007 г.

[8] ОВ L246 от 20.7.2004 г., стр. 1

[9] COM(2004) 477 от 14 юли 2004 г., изменен от COM(2004) 477 окончателен/2 от 24 май 2006 г.

[10] ОВ C […] от […], стр. […].

[11] ОВ C […] от […], стр. […].

[12] ОВ C […] от […], стр. […].

[13] ….

[14] COM(2001) 370 окончателен от 12.9.2001 г.

[15] COM(2007) 212 окончателен от 26.4.2007 г.

[16] ОВ L 228 от 23.09.1995 г., стр.1, последно изменен с Регламент (ЕО) 807/2004 на Европейския парламент и Съвета (ОВ L 143 от 30.4.2004 г., стр.46).

[17] ОВ L 246 от 20.7.2004 г., стр.1, променен с Регламент (ЕО) № 1942/2006 на Съвета от 12 декември 2006 г. (ОВ L 367 от 22.12.2006 г., стр.18).

[18] COM(2004) 477 окончателен/2.

[19] Графа 6 на бюджета.

[20] ОВ L 248 от 16.9.2002 г., стр. 1.

[21] ОВ L 390 от 30.12.2006 г., стр. 1.

[22] ОВ L 312 от 23.12.1995 г., стр. 1.

[23] ОВ L 292 от 15.11.1996 г., стр. 2.

[24] ОВ L 136 от 31.5.1999 г., стр. 1.

[25] COM(2004) 477 / COM(2004) 477 окончателен/2.

[26] Разходи, които не спадат към Глава хх 01 от съответния Дял хх.

[27] Сумата от 100 млн. EUR е вписана в бюджета за 2007 г. в бюджетен ред 060210. Комисията обаче няма да може да я използва, тъй като основният акт няма да бъде приет през 2007 г. Поради това, Комисията възнамерява, от една страна, да прехвърли тази сума под формата на КПЗ към трансевропейските транспортни мрежи (с изглед за връщане към бюджетен ред 060210 през 2009 г.) и, от друга – да предостави тези КП посредством превода с общо предназначение.

[28] Разходи, които спадат към Глава хх 01, без статии хх 01 04 и хх 01 05.

[29] OВ С 139, 14.6.2006 г., стр. 1.

[30] От 35 „длъжности“, 21 са нови, а 14 – вече съществуващи.

[31] COM(2004) 477.

[32] В посочената в таблицата сума 895 млн. EUR са включени кредити за поети задължения в размер на 100 млн. EUR , които се предвижда да бъдат прехвърлени през 2009 г. от бюджетен ред 06 03 03 – „Финансова подкрепа за проекти от общ интерес в трансевропейската транспортна мрежа“ към бюджетен ред 06 02 10 – Програма „Галилео“, вследствие на искането за превод, което ще бъде предложено от Комисията през 2007 г. (вж. също бел. към сивата клетка на таблицата от точка „ 4.1.1. Обобщение на кредитите за поети задължения (КПЗ) и кредитите за плащания (КП)“).

[33] Разходите за които НЕ са включени в референтната сума.

[34] Разходите за който НЕ са включени в референтната сума.

[35] 8 командировани национални експерти и 1 служител по договор (на длъжност извън описаните в бюджета за съответната институция).

[36] Консултанти по договор вследствие на покана за представяне на предложения (10 лица по 1 450 EUR/ден/човек по време на 20 работни дни на месец в продължение на 12 месеца + 20 000 EUR за пътни разходи годишно).Допълнително квалифициран персонал е необходим за: Управление на програма „Галилео“ / Управление на риска/Финансово управление / политика/международни аспекти/отчетност по ГНСС / Наблюдение на обществените поръчки на Европейската космическа агенция / Наблюдение на договорите за операции/експлоатация.

[37] Вж. т. 5.4a.

[38] „Комитет по европейските програми за ГНСС“.